Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, industrialdeetako hondakin-bilketari buruzkoa. Galdera 2020ko abenduaren 22ko 146. Nafarroako Parlamentuko Aldizkari Ofizialean argitaratu zen.

Iruñean, 2021eko urtarrilaren 15ean

Lehendakaria: Unai Hualde Iglesias

ERANTZUNA

EH Bildu-Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du industrialdeetako hondakinen bilketari buruz (291\_10-20-PES-00361). Galdera hori dela-eta, Landa Garapeneko eta Ingurumeneko kontseilariak txosten bat igortzen dio, Ingurumen Zuzendaritza Nagusiari atxikitako Ekonomia Zirkularraren eta Klima Aldaketaren Zerbitzuak egina (RE\_OFI\_CORP\_01\_20201230114521.pdf).

Iruñean, 2021eko urtarrilaren 13an.

Landa Garapeneko eta Ingurumeneko kontseilaria: Itziar Gómez López

2020ko abenduaren 22an, EH Bilduk industrialdeetako hondakinen bilketari buruz egindako galdera parlamentarioari (291\_10-20-00361) buruzko txostena egiteko eskaera jaso da zerbitzu honetan.

Zerbitzu honek aztertu egin du jasotako dokumentazioa, eta bere iritzia azaltzen du:

1 – 2020ko urriaren 8an, Nafarroako Gobernuko Ekonomia Zirkularraren eta Klima Aldaketaren Zerbitzuak Zangozako Eskualdeko Zerbitzuen Mankomunitateari errekerimendu bat igorri zion, bere lurralde-eremuko industrialdeetan bildutako industria-hondakinen kudeaketa hobetzeko, eta adierazi zuen egindako bilketak gainditu egiten dituela berez etxeko hondakinak edo parekagarri direnak.

Egun berean, Erriberako Mankomunitateari jakinarazi zitzaion Zangozako Eskualdeko Zerbitzu Mankomunitatetik datozen etxeko hondakin gisa edo parekagarri gisa bildutako industria-hondakinak jasotzeari utzi behar ziola.

2 – 2020ko azaroaren 19an, Zangozako Eskualdeko Zerbitzuen Mankomunitateak errekerimenduari erantzun zion dokumentu baten bidez. Dokumentu horretan, neurri zuzentzaileak jasotzen dituen jarduketa plan bat jasotzen da, bere lurralde-eremuan industria-hondakinen kudeaketa hobetzeko. Hautemandako problematikan eragin handiena duten enpresekin lankidetza-estrategia bat garatzea planteatzen da, industria-hondakinen kudeaketa-sistemak hobetzeko, eta horrek aldaketak ekar ditzake enpresa horien ekoizpen-prozesuetan beraietan. Horregatik, 6 hilabeteko trantsizio-aldia eskatzen da, egoera berrira egokitzeko.

3 - Zangozako Mankomunitatetik etxeko gisa edo parekagarri gisa jasotako industria-hondakinen kopurua, zuzenean El Culebrete zabortegira (Tutera) botatzen dena, 5.003 tonakoa da, Erriberako Mankomunitatearen 2019ko ekitaldiko hondakinen kudeaketa-memoriaren arabera. Hondakinak mankomunitate horretako hainbat enpresatatik datoz.

Iruñean, 2020ko abenduaren 29an

Ekonomia Zirkularraren eta Klima Aldaketaren zuzendaria: Pedro Zuazo Onagoitia